KOMMISSIONENS FORORDNING (EF) Nr. 2433/97 af 8. december 1997 om ændring af forordning (EØF) nr. 1102/89 om visse gennemførelsesforanstaltninger til Rådets forordning (EØF) nr. 1101/89 om strukturel sanering inden for indlandsskibsfarten

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1101/89 af 27. april 1989 om strukturel sanering inden for indlandsskibsfarten (1), senest ændret ved Kommissionens forordning (EF) nr. 2310/96 (2), navnlig artikel 4a, artikel 6 og artikel 10, stk. 3, og

ud fra følgende betragtninger:

Forordning (EØF) nr. 1101/89 i ændret form skaber mulighed for at nedskære medlemsstaternes indlandsskibsflådes kapacitet gennem ophugningsforanstaltninger, der koordineres på fællesskabsniveau for årene 1996, 1997 og 1998, således at flådekapaciteten nedskæres med ca. 15 %;

i henhold til Kommissionens forordning (EØF) nr. 1102/89 af 27. april 1989 om visse gennemførelsesforanstaltninger til Rådets forordning (EØF) nr. 1101/89 om strukturel sanering inden for indlandsskibsfarten (3), senest ændret ved forordning (EF) nr. 241/97 (4), fastsætter Kommissionen de praktiske betingelser for udførelse af disse ophugningsforanstaltninger;

man har for 1998-ophugningsforanstaltningen skønnet de pågældende medlemsstaters økonomiske bidrag til ophugningsfondene til et globalt beløb på ca. 64 mio. ECU, idet man påregner en kapacitetsreduktion på ca. 5 %; dette bidrag er beregnet i forhold til den enkelte medlemsstats aktive flåde i henhold til Rådets forordning (EF) nr. 2254/96 (5);

de pågældende medlemsstaters økonomiske bidrag for året 1998 og branchens bidrag skal fordeles mellem tørlastbåde, skubbebåde og tankbåde;

ophugningspræmierne i 1998 bør forblive på samme størrelse som i 1997, da de har vist sig at være effektive; præmieprocentratens øvre grænse bør øges fra 80 % til 120 % pr. 1. januar 1998, så at ophugningsforanstaltningen gøres mere attraktiv for de største både med overkapacitet, og at det er muligt for nogle bådejere at forlade erhvervet under acceptable økonomiske betingelser før markedets fuldstændige liberalisering den 1. januar 2000;

for at ophugningsforanstaltningen for 1998, som foregår i juni og juli 1998, kan gennemføres, bør indsendelse af nye anmodninger i henhold til artikel 6, stk. 6, litra a), fortsat stilles i bero for at undgå, at samme båd ikke samtidig ansøger om optagelse på en kvartalsventeliste og om at indgå i ophugningsforanstaltningen i 1998; den kvartalsmæssige procedure for indsendelse af anmodning om ophugningspræmier til ophugningsfondene i henhold til artikel 6, stk. 6, litra b) i forordning (EØF) nr. 1102/89 i ændret udgave skal derfor også fortsat stilles i bero;

det er vigtigt, at denne forordning træder hurtigt i kraft i betragtning af de budgetmæssige følger for de berørte medlemsstater og i betragtning af, at det er nødvendigt at påbegynde proceduren for de nationale gennemførelsesforanstaltninger allerede i begyndelsen af 1998;

medlemsstaterne og gruppen af sagkyndige vedrørende sanering af indlandsskibsfarten, som er blevet oprettet i henhold til artikel 12 i Kommissionens forordning (EØF) nr. 1102/89, er blevet hørt om de foreslåede ændringer -

UDSTEDT FØLGENDE FORORDNING:

Artikel 1

Forordning (EØF) nr. 1102/89 ændres som følger:

1) I artikel 1 indsættes som stk. 7:

»7. Med forbehold af bestemmelserne i stk. 1 til 6 og i betragtning af, at det er nødvendigt at reducere medlemsstaternes flåde til indlandsskibsfart med ca. 5 % i 1998, skal de pågældende medlemsstater pr. januar 1998 ud af deres nationale budgetter stille de nødvendige midler til rådighed for ophugningsfondene med henblik på ophugning af både som nævnt i artikel 2 i forordning (EØF) nr. 1101/89, dvs. 49 mio. ECU, som skal supplere de i stk. 4 nævnte midler. For at nå dette mål, anses et samlet beløb på 64 mio. ECU for nødvendigt, heraf 40 mio. ECU (*) til ophugning af tørlastfartøjer og skubbebåde og 24 mio. ECU (*) til ophugning af tankbåde. Fordelingen på de pågældende medlemsstater for 1998 svarer til kapaciteten af deres aktive flåde i tonsækvivalent, og de nationale bidrag beløber sig således til:

>TABELPOSITION>

(*) Skønnet tal på indeværende tidspunkt, hertil føjes restbeløbet fra 1997-foranstaltningen.«

2) I artikel 5, stk. 1, anden tankestreg, udskiftes »1997« med »1998«.

3) I artikel 9 ændres stk. 2 således:

Ordene »den i artikel 2 anførte dato« erstattes med »datoen for udgivelse af det første De Europæiske Fællesskabers Tidende i 1998, hvori angives de rentesatser, der anvendes af Det Europæiske Monetære Institut i dettes ECU-transaktioner i januar«.

Artikel 2

For 1998 erstattes artikel 6 i forordning (EØF) nr. 1102/89 med følgende tekst:

»Artikel 6

1. De skibsejere, der indgiver ansøgning om en ophugningspræmie, indsender deres ansøgninger mellem den 1. juni og den 31. juli 1998 til myndighederne for den fond, fartøjerne henhører under. Ansøgninger, der indkommer efter denne dato, kan ikke komme i betragtning. Ansøgninger, der modtages af myndighederne for fonden, kan ikke tilbagetrækkes eller ændres.

2. Den, der ansøger om ophugningspræmie, angiver i ansøgningen, inden for en margin på 80 til 120 %, hvilken procentdel af de i artikel 5 anførte højeste satser, han ønsker at modtage som ophugningspræmie for sit fartøj. Denne procentdel benævnes i det følgende »præmieprocentsatsen«.

3. Forskriftsmæssigt indgivne ansøgninger om ophugningspræmier, der beløber sig til 80 % af de i artikel 5, stk. 1 og 2, anførte satser, imødekommes af fonden inden for rammerne af de budgetmæssige rådighedsbeløb for de forskellige poster, jf. artikel 1, stk. 7. Fondsmyndighederne bekræfter overfor ansøgerne, indenfor to måneder efter modtagelsen af ansøgningerne, at denne er imødekommet.

Fondsmyndighederne sender før den 1. september Kommissionen en fortegnelse over modtagne ansøgninger om ophugningspræmier på 80 %, og en fortegnelse over modtagne ansøgninger om ophugningspræmier på over 80 %. Kommissionen påser, at disse ansøgninger ikke overstiger de i artikel 1, stk. 7, nævnte budgetmæssige rådighedsbeløb og holder fondsmyndighederne underrettet om situationen.

4. Inden den 1. oktober 1998 underretter fondsmyndighederne skriftligt ansøgere, der har ansøgt om en ophugningspræmie på over 80 % af de i artikel 5, stk. 1 og 2, nævnte satser, om, hvorvidt hans ansøgning er imødekommet eller afslået.«

Artikel 3

For 1998 ændres artikel 7 i forordning (EØF) nr. 1102/89 således:

- I stk. 1 ændres datoen »den 1. december 1990« til »den 1. april 1999«. Sidste sætning streges.

- I stk. 4 ændres datoen »den 1. december 1992« til »den 1. december 2000«.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. december 1997.

På Kommissionens vegne

Neil KINNOCK

Medlem af Kommissionen

(1) EFT L 116 af 28. 4. 1989, s. 25.

(2) EFT L 313 af 3. 12. 1996, s. 8.

(3) EFT L 116 af 28. 4. 1989, s. 30.

(4) EFT L 40 af 11. 2. 1997, s. 11.

(5) EFT L 304 af 27. 11. 1996, s. 1.